KIRJALLINEN KYSYMYS P-2521/01

esittäjä(t): Diemut Theato (PPE-DE) komissiolle

(11. syyskuuta 2001)

Aihe: Euroopan yhteisöjen varainhoitoasetuksen soveltamista koskevat yksityiskohtaiset säännöt

Euroopan yhteisöjen varainhoitoasetuksen 139 artiklan nojalla komissio vahvistaa varainhoitoasetuksen soveltamista koskevat yksityiskohtaiset säännöt kuullen Euroopan parlamenttia ja neuvostoa.

Komissio antoi 21. elokuuta 2001 asetuksen (EY) N:o 1687/2001(1) varainhoitoasetuksen säännösten soveltamista koskevien yksityiskohtaisten sääntöjen muuttamisesta. Asetukseen ei sisällytetty suurinta osaa parlamentin tarkistuksista, jotka se oli esittänyt komission alkuperäiseen ehdotukseen (SEC(2000) 1890) istunnossaan 15. toukokuuta 2001.

1. Voiko komissio ilmoittaa

a) miksei se pyrkinyt parlamentin, neuvoston ja komission väliseen sopimukseen tehtävistä muutoksista?

b) miksei se kuullut parlamenttia uudelleen, kuten parlamentin 15. toukokuuta 2001 antamassa päätöslauselmassa pyydetään?

2. Voiko komissio ilmoittaa lisäksi

a) miksei se sisällyttänyt asetukseen parlamentin vaatimuksia sisäisen tarkastajan riippumattomuuden varmistamisesta ja vahvistamisesta, erityisesti varainhoidon valvojaa koskevien sääntöjen mukaista kanneoikeutta?

b) miksi se palasi alkuperäiseen ehdotukseensa ja luopui säännöksistä, joiden mukaan sisäinen tarkastaja arvioi hallinto- ja valvontajärjestelmien tehokkuuden lisäksi myös rahoitustoimien asianmukaisuutta ja moitteetonta varainhoitoa?

c) miksei se noudattanut varainhoitoasetuksen uutta 24 a artiklaa(2), jonka nojalla sisäiseen tarkastukseen kuuluvasta talousarvioon liittyvien toimien asianmukaisuuden tarkastamisesta annetaan soveltamista koskevat yksityiskohtaiset säännöt 139 artiklan mukaisesti?

(1) EYVL L 228, 24.8.2001, s. 8.

(2) EYVL L 111, 20.4.2001, s. 2.

Michaele Schreyerin komission puolesta antama vastaus

(5. marraskuuta 2001)

Euroopan parlamentti hyväksyi 15. toukokuuta 2001 antamassaan lausunnossa kymmenen tarkistusta komission asetusehdotukseen, joka koskee tiettyjen 21 päivänä joulukuuta 1977 annetun varainhoitoasetuksen säännösten soveltamista koskevista yksityiskohtaisista säännöistä 9. joulukuuta 1993 annetun komission asetuksen (Euratom, EHTY, EY) N:o 3418/93 muuttamista.(1) Lausunto laadittiin komission erityisesti parlamentin talousarvion valvontavaliokunnan ja sen esittelijän kanssa käymien keskustelujen ja yhteydenpidon jälkeen. Ehdotuksesta käytiin laajoja keskusteluja myös neuvoston, tilintarkastustuomioistuimen sekä talous- ja sosiaalikomitean kanssa, jotka antoivat omat lausuntonsa.

Komission 21. elokuuta 2001 antama asetus (EY) N:o 1687/2001 tiettyjen 21 päivänä joulukuuta 1977 annetun varainhoitoasetuksen säännösten soveltamista koskevista yksityiskohtaisista säännöistä 9. joulukuuta 1993 annetun asetuksen (Euratom, EHTY, EY) N:o 3418/93 muuttamisesta(2) hyväksyttiin näiden lausuntojen perusteella.

1. Komission 21. elokuuta 2001 antamaan asetukseen sisältyy suurin osa parlamentin tekemistä tarkistuksista, sisäistä tarkastajaa koskevat tarkistukset mukaan luettuina, sekä useita neuvoston, tilintarkastustuomioistuimen sekä talous- ja sosiaalikomitean tekemiä tarkistuksia.

Komission oli kuitenkin hylättävä osa tarkistuksista, joista eräät koskevat sisäistä tarkastajaa, joko sen vuoksi, että ne eivät olleet toimielinten välisistä suhteista annettujen sääntöjen tai nykyisen varainhoitoasetuksen mukaista tai sen vuoksi, että ne olivat ristiriidassa moitteetonta varainhoitoa koskevan periaatteen kanssa esimerkiksi eturistiriitojen käsittelytavan osalta.

Varainhoitoasetuksen 139 artiklan nojalla komissio vahvistaa varainhoitoasetuksen soveltamista koskevat yksityiskohtaiset säännöt kuultuaan Euroopan parlamenttia ja neuvostoa sekä saatuaan sitä ennen lausunnon muilta toimielimiltä. Tämä vahvistettiin parlamentin oikeudellisen yksikön 23. helmikuuta 2001 antamassa lausunnossa N:o 22/2001 parlamentin päätöslauselmasta, joka koskee varainhoitoasetuksen säännösten soveltamista koskevien yksityiskohtaisten sääntöjen muuttamisesta annettavaa asetusta. Komissio hyväksyy asetuksen lopullisen version tutkittuaan muiden toimielinten lausunnot. Toimielinten kuulemisesta uudelleen ei ole säädetty.

2. Parlamentti hyväksyi tarkistuksen, jossa ehdotukseen lisättiin seitsemän sisäistä tarkastajaa koskevaa artiklaa:

- 43 artiklan cg kohtia koskevat ehdotukset olivat päällekkäisiä varainhoitoasetuksen 24 a artiklan sekä varainhoitoasetuksen soveltamista koskevista yksityiskohtaisista säännöistä annetun asetuksen 36, 39, 40, 41 ja 43 artiklan kanssa. Varainhoitoasetuksen 24 a artiklan nojalla sisäiseen tarkastajaan sovelletaan varainhoidon valvojaa koskevia, edelleen voimassa olevia sääntöjä, erityisesti siltä osin kuin ne koskevat sisäisen tarkastajan riippumattomuuden takaamista.

- Asetuksen samaan jaksoon jo sisältyvien säännösten uudelleenkirjoittaminen olisi rikkonut hyvää säädöstekstien laadintaa koskevia ohjeita. Kyseisiä säännöksiä ja erityisesti riippumattomuutta koskevia takeita sovelletaan kuitenkin sisäiseen tarkastajaan varainhoitoasetuksen 24 a artiklan säännösten nojalla.

- Takuut sisältyvät myös komission 31. lokakuuta 2000 hyväksymään sisäisen tarkastuksen osaston peruskirjaan.

- Sisäisen tarkastajan tehtävien osalta on syytä todeta, että komission alkuperäiseen ehdotukseen ei sisältynyt säännöksiä rahoitustoimien asianmukaisuuden tarkastamisesta, toisin kuin kysyjä esittää. Komissio ei siten luopunut tällaisesta ehdotuksesta. Mitä tulee asiaa koskeviin yksityiskohtaisiin järjestelyihin, sekä talousarvion valvontavaliokunta että parlamentin täysistunto hylkäsivät tarkistukset, jotka koskivat valvonnan vähimmäistasoa.

- Sisäisten tarkastusmenetelmien yksityiskohtainen kuvaileminen ei loisi mitään lisäarvoa tarkastuksissa sovellettaviin kansainvälisiin tarkastusstandardeihin nähden, jotka riittävät takaamaan sisäisen tarkastuksen korkeatasoisuuden.

- Komission asetus kattaa kuitenkin varainhoidon moitteettomuuden arvioinnin, joka on laajempi käsite kuin kysymyksessä mainittu rahoitustoimien asianmukaisuuden arviointi.

- Komissio ei voinut myöskään hyväksyä tarkistusta, jossa ehdotettiin 43 b artiklan lisäämistä, koska se oli ristiriidassa varainhoitoasetuksen uuden 24 a artiklan kanssa, johon ei sisälly säännöksiä sisäisen tarkastajan alaisuudessa toimivien tarkastajien nimittämisestä.

3. Komissio sisällytti asetukseen kuitenkin suurimman osan parlamentin tekemistä tarkistuksista. Se tulee myös jatkossa ottamaan asianmukaisesti huomioon parlamentin kannan tämänkaltaisista soveltamissäännöksistä.

(1) EYVL L 315, 16.12.1993.

(2) EYVL L 228, 24.8.2001.